**SCHEMĂ DE AJUTOARE DE STAT ȘI DE MINIMIS**

**privind unele măsuri pentru pregătirea portofoliului de proiecte destinat finanțării din fonduri externe nerambursabile, pentru perioada de programare 2021-2027, în domeniul specializării inteligente**

**CAPITOLUL I. DISPOZIȚII GENERALE**

**Art. 1**

(1) Prin prezenta se instituie o schemă transparentă de ajutoare de stat și de minimis ce se acordă, după caz, pentru pregătirea portofoliului de proiecte destinat finanțării din fonduri externe nerambursabile, pentru perioada de programare 2021-2027 în domeniul specializării inteligente, denumită în continuare ***Schemă***finanțată prin Programul Operațional Asistență Tehnică 2014 - 2020 (POAT), Axa Prioritară 1 ***Întărirea capacității beneficiarilor de a pregăti și implementa proiecte finanțate din FESI și diseminarea informațiilor privind aceste fonduri***, Obiectivul specific 1.1. ***Întărirea capacității beneficiarilor de proiecte finanțate din fondurile ESI de a pregăti și de a implementa proiecte mature.***

(2) Acordarea ajutorului de stat/minimis în cadrul prezentei Scheme se face cu respectarea prevederilor privind ajutorul de stat stipulate în Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare, și a prevederilor privind ajutorul de minimis stipulate în Regulamentul (UE) nr. 1407/2013 din 18 decembrie 2013 pentru aplicarea art. 107 și 108 din Tratatul privind funcționarea Uniunii Europene ajutoarelor de minimis.

(3) Prezenta Schemă este exceptată de la obligația de notificare către Comisia Europeană, în conformitate cu prevederile art. 3 alin. (1) din Regulamentul (UE) nr. 1.407/2013 și art. 3 din Regulamentul (UE) nr. 651/2014, cu modificările și completările ulterioare.

**Art. 2**

1. Furnizorul ajutoarelor de stat și de minimis este Ministerul Investitiilor si Proiectelor Europene (MIPE), prin Autoritatea de Management pentru Programul Operațional Asistență Tehnică, denumită în continuare AM POAT.
2. Autoritățile care administrează prezenta Schemă sunt Agențiile pentru Dezvoltare Regională din regiunile mai puțin dezvoltate care îndeplinesc rolul de administratori ai schemei.

**CAPITOLUL I1. SCOPUL ŞI OBIECTIVUL SCHEMEI:**

**Art. 21**

Prezenta schemă are ca scop acordarea de sprijin pentru pregătirea portofoliului de proiecte destinat finanțării din fonduri externe nerambursabile, pentru perioada de programare 2021-2027 în domeniul specializării inteligente. Art. 4

**Art. 22**

Prin acordarea de sprijin pentru pregătirea viitoarelor proiecte prezenta schema contribuie la obiectivul de dezvoltare regională și creare de locuri de muncă.

**CAPITOLUL II. LEGISLAȚIE RELEVANTĂ APLICABILĂ**

**Art. 3**

Prezenta Schemă este elaborată în conformitate cu următoarele reglementări legale, europene și naționale:

1. Regulamentul (UE) Nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis;
2. Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare;
3. Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, și de abrogare a Regulamentului (CE) nr. 1083/2006 al Consiliului cu modificările și completările ulterioare;
4. Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006;
5. Regulamentul (UE) nr. 2015/1.589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene;
6. Recomandarea Comisiei 2003/361/EC din 6 mai 2003 cu privire la definiția micro-întreprinderilor, întreprinderilor mici și mijlocii;
7. Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare;
8. Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare;
9. Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări și completări prin Legea nr. 142/2012, cu modificările și completările ulterioare;
10. Ordonanța de urgență a Guvernului nr. 88/2020 privind instituirea unor măsuri, precum și acordarea unui sprijin financiar pentru pregătirea portofoliului de proiecte în domenii strategice considerate prioritare pentru perioada de programare 2021-2027, destinat finanțării prin Programul operațional Asistență tehnică 2014-2020 (POAT 2014-2020) și Programul operațional Infrastructură mare 2014-2020 (POIM);
11. Programul Operațional Asistență Tehnică 2014 – 2020, aprobat prin Decizia CE nr. C(2014)10221 din data 18.12.2014, cu modificările și completările ulterioare.

**CAPITOLUL III. DEFINIȚII**

**Art. 4**

În sensul prezentei Scheme, următorii termeni se definesc astfel:

1. **Ajutor de minimis** - ajutorul acordat conform Regulamentului CE nr. 1407/2013, a cărui valoare, per întreprindere unică, pe trei ani fiscali consecutivi, nu depășește 200.000 EUR, respectiv 100.000 EUR în cazul întreprinderilor unice care efectuează transport de mărfuri în contul terților sau contra cost;
2. **Ajutor de stat** – un avantaj acordat, sub orice formă, în mod selectiv de către stat, inclusiv de către unitățile administrativ-teritoriale, sau din resurse de stat, după caz, din resurse ale unității administrativ-teritoriale unei întreprinderi sau anumitor categorii de întreprinderi, care distorsionează sau amenință să distorsioneze concurența și afectează comerțul cu statele membre;
3. **Furnizor al ajutorului de stat și de minimis** – Ministerul Investitiilor si Proiectelor Europene, prin intermediul Autorității de Management pentru Programul Operațional Asistență Tehnică (AM POAT);
4. **Administratorul Schemei** – persoană juridică delegată de către furnizor să deruleze proceduri în domeniul ajutorului de stat și de minimis în numele furnizorului, respectiv Agențiile pentru Dezvoltare Regională din regiunile mai puțin dezvoltate (ADR);
5. **Beneficiar de ajutor de stat/minimis** – orice întreprindere care primește ajutor de minimis sau de stat;
6. **Contract de finanțare** - actul juridic supus regulilor de drept public semnat între AM POAT, pe de o parte, și beneficiarul finanțării nerambursabile, respectiv administratorul Schemei/ADR-urile, pe de altă parte, prin care se stabilesc drepturile și obligațiile corelative ale părților în vederea implementării operațiunilor în cadrul POAT 2014-2020;
7. **Contract de acordare a sprijinului financiar** - actul juridic semnat între administratorul Schemei/ADR-urile și beneficiarul ajutorului de stat/minimis, prin care se stabilesc drepturile și obligațiile corelative ale părților în vederea implementării măsurilor finanțate prin prezenta Schemă;
8. **Documentație tehnico-economică** – documentație în domeniul specializare inteligentă de tipul: studiu de fezabilitate sau documentația de avizare a lucrărilor de intervenții, după caz, proiect pentru autorizarea/desființarea executării lucrărilor și proiectul tehnic de execuție, inclusiv documentațiile tehnico-economice prevăzute la art. XV alin. (1) din Ordonanța de urgență a Guvernului nr. 83/2016 privind unele măsuri de eficientizare a implementării proiectelor de infrastructură de transport, unele măsuri în domeniul transporturilor, precum și pentru modificarea și completarea unor acte normative, aprobată cu modificări și completări prin Legea nr. 205/2019, cu modificările ulterioare, pentru care se vor aplica în continuare reglementările specifice, plan de afaceri; studiu de marketing, studiu de oportunitate, studii geotehnice, studii pentru obținerea acordurilor/avizelor de mediu, studii arheologice, studii hidrologice, studii topografice, documentații cadastrale, orice alte categorii de studii și documentații pentru obținerea de avize/autorizații care sunt necesare pentru implementarea proiectelor din domeniul specializării inteligente;
9. **Întreprindere unică**, în conformitate cu prevederile art. 2 alin. (2) din Regulamentul (UE) nr. 1.407/2013, include toate întreprinderile între care există cel puțin una dintre relațiile următoare:

(i) o întreprindere deține majoritatea drepturilor de vot ale acționarilor sau ale asociaților unei alte întreprinderi;

(ii) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;

(iii) o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;

(iv) o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.

Întreprinderile care întrețin, prin intermediul uneia sau mai multor întreprinderi, oricare dintre relațiile la care se face referire la pct. (i)-(iv) sunt considerate întreprinderi unice;

1. **Solicitare de sprijin** – formular completat de către solicitant pentru a obține finanțare în cadrul Schemei;
2. **Cheltuieli eligibile** – cheltuieli care potrivit prezentei Scheme constituie baza de calcul pentru ajutorul de stat/minimis ce poate fi acordat;
3. **Cheltuieli neeligibile** – cheltuieli inerente realizării proiectelor, care nu se finanțează prin prezenta Schemă;
4. **Contribuția proprie a beneficiarului la valoarea eligibilă a proiectului** – diferența dintre totalul cheltuielilor eligibile ale proiectului și valoarea maximă a ajutorului de stat/minimis acordat;
5. **Data acordării ajutorului de stat/minimis** – data la care dreptul legal de a primi ajutorul de stat/minimis este conferit beneficiarului în conformitate cu regimul juridic național aplicabil, respectiv data semnării Contractului de acordare a sprijinului financiar;
6. **Intensitatea ajutorului de stat/minimis** – valoarea brută a ajutorului exprimată ca procent din costurile eligibile, înainte de deducerea impozitelor și a altor taxe. Costurile eligibile se actualizează la valoarea pe care o au la momentul acordării ajutorului;
7. **Întreprindere** - este considerată întreprindere orice entitate angajată într-o activitate economică, indiferent de forma sa juridică, de modul de finanțare sau de existența unui scop lucrativ al acesteia. Aceasta include, în special, persoanele care exercită activități independente și asociațiile familiale implicate în activități de artizanat și în alte activități, precum și parteneriatele sau asociațiile implicate în mod regulat într-o activitate economică;
8. **Microîntreprindere** – întreprindere care are mai puțin de 10 salariați și a cărei cifră de afaceri anuală și/sau al cărei bilanț anual total nu depășește 2 milioane euro, în conformitate cu prevederile anexei 1 la Regulamentul (UE) nr. 651/2014;
9. **Întreprindere mică** - întreprindere care are mai puțin de 50 de salariați și a cărei cifră de afaceri anuală și/sau al cărei bilanț anual total nu depășește 10 milioane euro, în conformitate cu prevederile anexei 1 la Regulamentul (UE) nr. 651/2014;
10. **Întreprindere mijlocie**- întreprindere care are mai puțin de 250 de salariați și a cărei cifră de afaceri anuală nu depășește 50 milioane de euro și/sau al cărei bilanț anual total nu depășește 43 milioane euro, în conformitate cu prevederile Regulamentului (UE) nr. 651/2014;
11. **ONG** - persoane juridice române, asociații sau fundații, înființate în baza Ordonanței Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare;
12. **Universitate** - persoană juridică de drept privat și de utilitate publică, instituție de învățământ superior organizată în facultăți care conferă grade academice;
13. **Institut de cercetare –** instituție publică sau de drept public și de drept privat, organizată în conformitate cu prevederile art. 7 și 8 din Ordonanța Guvernului nr. 57/2002 privind cercetarea științifică și dezvoltarea tehnologică, aprobată cu modificări și completări prin Legea nr. 324/2003, modificările și completările ulterioare, care are în obiectul de activitate cercetarea;
14. **Întreprindere aflată în dificultate -** întreprindere care se află în cel puțin una din situațiile următoare:

(a) În cazul unei societăți cu răspundere limitată (alta decât un IMM care există de cel puțin trei ani), atunci când mai mult de jumătate din capitalul său social subscris a dispărut din cauza pierderilor acumulate. Această situație survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societății) conduce la un rezultat negativ care depășește jumătate din capitalul social subscris. În sensul acestei dispoziții, „societate cu răspundere limitată” se referă în special la tipurile de societăți menționate în anexa I la Directiva 2013/34/UE (1 ), iar „capital social” include, dacă este cazul, orice capital suplimentar.

(b) În cazul unei societăți în care cel puțin unii dintre asociați au răspundere nelimitată pentru creanțele societății (alta decât un IMM care există de cel puțin trei ani), atunci când mai mult de jumătate din capitalul propriu așa cum reiese din contabilitatea societății a dispărut din cauza pierderilor acumulate. În sensul prezentei dispoziții, „o societate în care cel puțin unii dintre asociați au răspundere nelimitată pentru creanțele societății” se referă în special la acele tipuri de societăți menționate în anexa II la Directiva 2013/34/UE.

(c) Atunci când întreprinderea face obiectul unei proceduri colective de insolvență sau îndeplinește criteriile prevăzute în dreptul intern pentru ca o procedură colectivă de insolvență să fie deschisă la cererea creditorilor săi.

(d) Atunci când întreprinderea a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare.

(e) În cazul unei întreprinderi care nu este un IMM, atunci când, în ultimii doi ani:

(i) raportul datorii/capitaluri proprii al întreprinderii este mai mare de 7,5 și

(ii) capacitatea de acoperire a dobânzilor calculată pe baza EBITDA se situează sub valoarea 1,0.

1. **Solicitant de ajutor de stat/minimis** – persoană juridică ce depune o solicitare de sprijin. Acesta dobândește calitatea de beneficiar de ajutor de stat/de minimis dacă solicitarea sa este selectată pentru finanțare. Poate avea calitatea de solicitant atât o entitate individuală cât și mai multe entități sub formă de parteneriat.

**CAPITOLUL IV. DOMENIUL DE APLICARE**

**Art. 5**

1. Schema se finanțează din Axa prioritară 1 - Întărirea capacității beneficiarilor de a pregăti și implementa proiecte finanțate din FESI și diseminarea informațiilor privind aceste fonduri a POAT, acțiunea 1.1.1: ”Asistență orizontală pentru beneficiarii fondurilor ESI și specifică pentru beneficiarii POAT, POIM și POC, inclusiv instruire pentru aceștia și pentru potențialii beneficiari FESI” și vizează atingerea obiectivului specific OS 1.1 ”Întărirea capacității beneficiarilor de proiecte finanțate din fondurile ESI de a pregăti și de a implementa proiecte mature”.
2. Schema se aplică regiunilor mai puțin dezvoltate: Nord-Est, Sud-Est, Sud Muntenia, Sud-Vest Oltenia, Vest, Nord-Vest, Centru.

**Art. 6**

(1) Schema se aplică solicitanților care desfășoară activități sau intenționează să desfășoare activități în domeniile specifice specializării inteligente stabilite la nivelul fiecărei regiuni în cadrul strategiilor regionale de specializare inteligentă elaborate.

(2) Beneficiarul nu va desfășura pe perioada implementării și pe perioada de sustenabilitate a proiectului activități în unul dintre domeniile/sectoarele excluse (a) pescuit și acvacultură, astfel cum sunt reglementate de Regulamentul (UE) nr. 1379/2013; b) producția primară de produse agricole; c) prelucrarea și comercializarea produselor agricole, în următoarele cazuri: (i) atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective; (ii) atunci când ajutoarele sunt condiționate de transferarea lor parțială sau integrală către producătorii primari; d) activități legate de export către țări terțe sau către alte state membre, respectiv ajutoarele direct legate de cantitățile exportate, ajutoarelor destinate înființării și funcționării unei rețele de distribuție sau destinate altor cheltuieli curente legate de activitatea de export, e) activități reglementate de Legea nr. 196/2003 privind prevenirea și combaterea pornografiei, republicată.

(3) În cadrul acestei scheme ajutoarele nu sunt condiționate de utilizarea preferențială a produselor naționale față de produsele importate și nu pot fi utilizate de întreprinderile care efectuează transport rutier de mărfuri în contul terților sau contra cost pentru achiziționarea de vehicule care asigură transportul rutier de mărfuri.

(4) Sprijinul financiar acordat pentru elaborarea documentațiilor tehnico-economice conform Ordonanței de urgență a Guvernului nr. 88/2020 care vizează activități economice, se realizează sub formă de ajutor de minimis pentru autoritățile publice locale, universități, institute de cercetare, IMM, întreprinderi mari și ONG și sub formă de ajutor de stat în baza art. 18 din Regulamentul (UE) 651/2014 pentru întreprinderile mici și mijlocii (IMM).

(5) Beneficiarul nu este rezident în scopuri fiscale, sau înmatriculat în temeiul legilor din jurisdicțiile care figurează pe lista Uniunii Europene a jurisdicțiilor necooperante în scopuri fiscale, conform Recomandarii CE nr. 4885 din data de 14.07.2020.

**Art. 7**

(1) Măsura nu se aplică, după caz, în următoarele situații:

A. **Ajutorul de minimis** nu poate fi acordat întreprinderilor din următoarele sectoare și activități:

(a) sectorul pescuitului și acvaculturii, astfel cum sunt reglementate de Regulamentul (UE) nr. 1379/2013 al Parlamentului European și al Consiliului;

(b) producția primară de produse agricole;

(c) prelucrarea și comercializarea produselor agricole, în următoarele cazuri:

(i) atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective;

(ii) atunci când ajutoarele sunt condiționate de transferarea lor parțială sau integrală către producătorii primari;

(d) activități legate de export către țări terțe sau către alte state membre, respectiv ajutoarele sunt direct legate de cantitățile exportate, destinate înființării și funcționării unei rețele de distribuție sau destinate altor cheltuieli curente legate de activitatea de export;

B. **Ajutorul de stat** în cadrul prezentei scheme nu se acordă următoarelor sectoare și activități:

(a) sectorul pescuitului și acvaculturii;

(a1) sectorul producției agricole primare;

(b) sectorul prelucrării și comercializării produselor agricole, în următoarele cazuri:

(i) atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective; (ii) atunci când ajutoarele sunt condiționate de transferarea lor parțială sau integrală către producătorii primari;

(c) pentru facilitarea închiderii minelor de cărbune necompetitive, astfel cum sunt reglementate de Decizia Consiliului din 10 decembrie 2010 privind ajutorul de stat pentru facilitarea închiderii minelor de cărbune necompetitive;

(2) Prin prezenta schemă nu se acordă ajutoare de stat/de minimis:

(a) întreprinderilor care fac obiectul unui ordin de recuperare neexecutat în urma unei decizii anterioare prin care un ajutor este declarat ilegal și incompatibil cu piața internă;

(b) întreprinderilor aflate în dificultate, pentru ajutorul de stat exceptat de la notificare, în baza Regulamentului CE nr. 651/2014.

(c) condiționate de obligația ca beneficiarul să își aibă sediul în statul membru relevant sau să fie stabilit cu preponderență în statul membru respectiv; cu toate acestea, cerința de a avea un sediu sau o sucursală în statul membru care acordă ajutorul la momentul plății ajutorului este permisă;

(d) condiționate de obligația ca beneficiarul să utilizeze bunuri produse la nivel național sau servicii naționale sau care limitează posibilitatea ca beneficiarii să exploateze în alte state membre rezultatele obținute din cercetare, dezvoltare și inovare;

(e) ajutoare de stat care depășesc 2 milioane EUR pe întreprindere, pe proiect[[1]](#footnote-1).

(3) În cazul în care o întreprindere își desfășoară activitatea atât în sectoarele și activitățile excluse, cât și în unul sau mai multe sectoare sau domenii de activitate incluse în domeniul de aplicare a schemei, ajutoarele de stat/de minimis se pot acorda pentru aceste din urmă sectoare sau activități, cu condiția ca întreprinderea respectivă să se asigure, prin mijloace corespunzătoare, precum separarea activităților sau o distincție între costuri, că activitățile desfășurate în sectoarele excluse din domeniul de aplicare al schemei nu beneficiază de ajutoare de minimis sau de stat acordate în conformitate cu schema.

**Art. 8**

(1) În aplicarea prevederilor art. 6, alin. (1) din Ordonanța de urgență a Guvernului nr. 88/2020, Beneficiarul de ajutor de stat/minimis are obligația de a depune o cerere de finanțare pentru proiectul a cărei documentație tehnico-economică este elaborată cu finanțare din prezenta schemă, în condițiile prevăzute de apelurile de proiecte ce urmează a fi definite și lansate în perioada de programare 2021-2027.

(2) Pentru nerespectarea acestei prevederi Beneficiarul de ajutor de stat/minimis are obligația de a restitui finanțarea primită în conformitate cu contractul de acordare a sprijinului financiar.

**CAPITOLUL V. TIPURILE DE AJUTOARE, MODALITATEA DE ACORDARE ȘI CONDIȚIILE DE ELIGIBILITATE**

**Art. 9**

1. Ajutorul de stat/minimis pentru elaborarea documentațiilor tehnico-economice în domeniul specializării inteligente se acordă sub formă de grant, iar plățile se acordă în una sau mai multe tranșe, în conformitate cu prevederile stabilite în contractul de acordare a sprijinului financiar.
2. Un solicitant poate solicita ajutor de stat/de minimis destinat elaborării documentațiilor tehnico-economice aferente unui singur proiect de investiții.
3. Proiectele de specializare inteligentă pentru care se acordă sprijin financiar în condițiile alin. (2) trebuie să respecte cumulativ următoarele condiții de eligibilitate:

a) să vizeze cel puțin unul dintre domeniile de specializare inteligentă cuprinse în strategiile de specializare inteligentă elaborate la nivelul unei regiuni;

b) să fie rezultatul unui proces de preselecție sau al procesului de descoperire antreprenorială desfășurat la nivel regional;

c) să aibă ca potențiali beneficiari unitățile administrației publice locale/județene în parteneriat cu universități, institute de cercetare, ONG, alte entități publice sau private de cercetare/dezvoltare-inovare, microîntreprinderi/întreprinderi mici, mijlocii și mari, sau separat cu parteneriate între universități, institute de cercetare, ONG, alte entități publice sau private de cercetare/dezvoltare-inovare, microîntreprinderile și/sau întreprinderile mici, mijlocii și mari sau individual cu oricare dintre entitățile de mai sus (cu excepția autorităților administrației publice locale). Atunci când proiectele de specializare inteligentă se desfășoară în parteneriat cu autoritățile publice locale de la nivelul municipiilor reședință de județ acestea asigură dezvoltarea rețelelor de utilități publice necesare structurilor de specializare inteligentă;

d) să aibă valoarea estimată totală, fără T.V.A., echivalent în lei, a proiectului cuprinsă între 5.000.000 euro și 25.000.000 euro pentru proiectele depuse de parteneriate între universități, institute de cercetare, ONG, alte entități publice sau private de cercetare-dezvoltare-inovare, microîntreprinderile și/sau întreprinderile mici, mijlocii și mari sau individual de oricare dintre entitățile de mai sus. Beneficiarii pot constitui parteneriate în vederea pregătirii proiectelor prevăzute anterior;

e) să aibă valoarea estimată totală, fără T.V.A., echivalent în lei, a proiectului cuprinsă între 10.000.000 euro și 45.000.000 euro pentru proiectele depuse de unitățile administrației publice locale/județene, în parteneriat cu universități, institute de cercetare, ONG, alte entități publice sau private de cercetare/dezvoltare- inovare, microîntreprinderi/întreprinderi mici, mijlocii și mari. Beneficiarii pot constitui parteneriate în vederea pregătirii proiectelor prevăzute anterior;

f) să depună o declarație de capacitate financiară prin care beneficiarii se obligă să asigure cofinanțarea proiectului de specializare inteligentă după cum aceasta va fi stabilită în acord cu regulile de ajutor de stat.

1. Pentru prioritizarea solicitărilor de sprijin financiar, Administratorii Schemei/ADR-urile vor stabili condiții suplimentare de selecție transparente și nediscriminatorii și care nu vor intra în contradicție cu regulile de ajutor de stat/de minimis.
2. Administratorii Schemei/ADR-urile acordă ajutoarele de minimis pentru care sunt aplicabile regulile stabilite de Regulamentul UE nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis astfel:

a) valoarea totală a ajutoarelor de minimis acordate unei întreprinderi unice nu poate depăși echivalentul în lei a 200.000 euro, pe o perioadă de trei ani fiscali consecutivi, respectiv 100.000 euro pentru întreprinderile unice care efectuează transport de mărfuri în contul terților sau contra cost;

b) pentru ajutoarele de minimis plătite eșalonat, în mai multe tranșe, acestea se actualizează la valoarea lor în momentul în care sunt acordate, utilizând rata de actualizare aplicabilă la data acordării ajutoarelor;

c) în cazul în care, prin acordarea unor noi ajutoare de minimis, s-ar depăși echivalentul în lei al plafonului de 200.000 euro/100.000 euro pentru întreprinderile unice care efectuează transport rutier de mărfuri în contul terților sau contra cost, solicitantul nu poate beneficia de prevederile prezentei scheme nici chiar pentru acea parte din finanțarea nerambursabilă solicitată care se încadrează în plafonul de minimis;

d) în cazul fuziunilor sau al achizițiilor, atunci când se stabilește dacă un nou ajutor de minimis acordat unei întreprinderi noi sau întreprinderii care face achizitia depășește plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziție rămân legal acordate;

e) în cazul în care o întreprindere se divide în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte;

f) sprijinul financiar acordat pentru elaborarea documentațiilor tehnico-economice conform OUG nr. 88/2020 care vizează activități economice, se realizează sub formă de ajutor de minimis pentru universități, institute de cercetare, IMM, întreprinderi mari și ONG-uri.

1. Administratorii Schemei acordă ajutoarele de stat pentru care sunt aplicabile regulile stabilite de Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare, astfel:
2. ajutoarele de stat acordate în cadrul prezentei Scheme pot fi cumulate cu:

(i) orice alt ajutor de stat, atât timp cât măsurile respective vizează alte cheltuieli eligibile;

(ii) orice alt ajutor de stat, în legătură cu aceleași cheltuieli eligibile, care se suprapun parțial sau integral, numai în cazul în care cumulul respectiv nu are drept rezultat depășirea celui mai ridicat nivel de intensitate a ajutorului sau a celui mai ridicat cuantum al ajutorului aplicabil ajutorului în temeiul Regulamentului (UE) nr. 651/2014.

1. ajutorul de stat se consideră acordat în momentul în care dreptul legal de a beneficia de acesta este conferit întreprinderii, respectiv la data semnării contractului de acordare a sprijinului financiar, indiferent de data la care ajutorul de stat se plătește;
2. dacă plățile se acordă eșalonat, în mai multe tranșe, acestea se actualizează la valoarea lor în momentul în care sunt acordate, utilizând rata de actualizare aplicabilă la data semnării contractului de acordare a sprijinului financiar;
3. ajutoarele de stat exceptate, acordate în temeiul prezentei Scheme nu se cumulează cu niciun tip de ajutor de minimis în raport cu aceleași cheltuieli eligibile dacă un astfel de cumul ar conduce la o intensitate a ajutorului care să depășească intensitatea de 50% prevăzută în prezenta schemă;
4. sprijinul financiar acordat pentru elaborarea documentațiilor tehnico-economice care vizează activități economice, se acordă în baza art. 18 din Regulamentul UE 651/2014 pentru întreprinderile mici și mijlocii (IMM) și nu va depăși 50% din valoarea costurilor eligibile.

**CAPITOLUL VI. BENEFICIARII ȘI CONDIȚIILE DE ACORDARE A AJUTORULUI DE STAT ȘI DE MINIMIS**

**Art. 10**

Fiecare beneficiar de ajutor de stat/minimis va fi titularul dreptului de proprietate asupra documentației tehnico-economice elaborate, pentru a fi utilizate potrivit Ordonanței de Urgență a Guvernului nr. 88/2020.

**Art. 11**

1. Sunt eligibile în cadrul prezentei Scheme:
   1. unitățile administrativ teritoriale în parteneriat cu universități, institute de cercetare, ONG, alte entități publice sau private de cercetare-dezvoltare-inovare, microîntreprinderi/ întreprinderi mici, mijlocii și mari
   2. parteneriatele între universități, institute de cercetare, ONG, alte entități publice sau private de cercetare-dezvoltare-inovare, microîntreprinderile și/sau întreprinderile mici, mijlocii și mari
   3. universități, institute de cercetare, ONG-uri, alte entități publice sau private de cercetare-dezvoltare-inovare, microîntreprinderile și/sau întreprinderile mici, mijlocii și mari (pentru proiecte depuse individual),

pentru proiectele destinate specializării inteligente pe baza apelurilor de preselecție organizate la nivelul Agențiilor pentru Dezvoltare Regională în cadrul procesului de descoperire antreprenorială.

1. Atât la data depunerii solicitării de sprijin cât și la data încheierii contractului de acordare a sprijinului financiar, solicitantul trebuie să îndeplinească cumulativ următoarele condiții:
2. Solicitantul și-a îndeplinit obligațiile de plată a impozitelor, taxelor și contribuțiilor de asigurări sociale către bugetele componente ale bugetului general consolidat (buget de stat, bugete speciale, bugete locale), în conformitate cu prevederile legale în vigoare. Documentele doveditoare se vor solicita la contractare (certificate de atestare fiscală);
3. Solicitantul nu se află în stare de faliment sau lichidare, afacerile sale nu sunt administrate de către un judecător sindic sau activitățile sale comerciale nu sunt suspendate ori nu fac obiectul unui aranjament cu creditorii sau nu este într-o situație similară cu cele anterioare, reglementată prin lege;
4. Reprezentantul legal al solicitantului nu a fost condamnat în ultimii 3 ani, prin hotărâre definitivă a unei instanțe judecătorești, pentru o faptă care a adus atingere eticii profesionale sau pentru comiterea unei greșeli în materie profesională;
5. Reprezentantul legal al solicitantului nu a fost subiectul unei judecăți de tip judecată pentru fraudă, corupție, implicarea în organizații criminale sau în alte activități ilegale, în detrimentul intereselor financiare ale Uniunii Europene;
6. Solicitantul nu face obiectul unui ordin de recuperare neexecutat în urma unei decizii anterioare prin care un ajutor de stat a fost declarat ilegal și incompatibil cu piața internă;
7. Solicitantul a depus solicitare de sprijin pentru un singur proiect în cadrul prezentei scheme. Dacă același solicitant depune mai multe solicitări de sprijin pentru mai multe proiecte la aceeași competiție (prin una sau mai multe entități solicitante), toate solicitările sale vor fi declarate neeligibile.

**CAPITOLUL VII. Eligibilitatea cheltuielilor**

**Art. 12**

Condițiile cumulative de eligibilitate a cheltuielilor, pentru ajutorul de stat/de minimis sunt:

a) să fie angajate de către beneficiar și plătite de acesta, în condițiile legii, începând cu data semnării contractului de acordare a sprijinului financiar și până la 31 decembrie 2022, cu respectarea perioadei de implementare stabilite prin contractul de acordare a sprijinului financiar.

b) să fie însoțite de facturi emise în conformitate cu prevederile legislației naționale sau a statului în care acestea au fost emise ori de alte documente contabile pe baza cărora se înregistrează obligația de plată, precum și de documente justificative privind efectuarea plății și realitatea cheltuielii efectuate, pe baza cărora cheltuielile să poată fi verificate/controlate/auditate;

c) să fie în conformitate cu contractul de acordare a sprijinului financiar, încheiat între administratorul Schemei și beneficiar;

d) să fie rezonabile și necesare elaborării documentației tehnico-economice;

e) să respecte prevederile legislației europene și naționale aplicabile;

f) să fie înregistrate în contabilitatea beneficiarului, cu respectarea prevederilor art. 67 din Regulamentul (UE) nr. 1.303/2013;

g) să nu fie contrare prevederilor dreptului aplicabil al Uniunii Europene sau legislației naționale care vizează aplicarea dreptului relevant al Uniunii, în privința eligibilității, regularității, gestiunii sau controlului operațiunilor și cheltuielilor.

**CAPITOLUL VIII. Valoarea maximă a ajutorului și intensitatea acestuia**

**Art. 13**

1. **Pentru acordarea Ajutorului de minimis se au în vedere următoarele:**
2. În cadrul fiecărui proiect, valoarea eligibilă totală pentru singurul proiect pe care îl poate depune o întreprindere unică nu va depăși, echivalentul în lei a 200.000 euro/100.000 euro pentru întreprinderile unice care efectuează transport rutier de mărfuri în contul terților sau contra cost la cursul inforeuro din luna semnării contractului de acordare a sprijinului financiar, pe trei ani fiscali;
3. Finanțarea nerambursabilă acordată în cadrul unui proiect va conține exclusiv cheltuieli aferente schemei de ajutor de minimis, respectiv cheltuieli pentru elaborarea documentației tehnico-economice pentru proiecte din domeniul specializării inteligente.
4. **Pentru acordarea Ajutorului de stat exceptat (conform Art. 18 din Regulamentul (UE) nr. 651/2014 *Ajutoarele pentru consultanță în favoarea IMM-urilor*) se au în vedere următoarele:**
5. Ajutoarele pentru consultanță în favoarea IMM-urilor se acordă cu respectarea prevederilor art. 18 din Regulamentul (UE) nr. 651/2014;
6. În vederea calculării intensității ajutorului de stat și a costurilor eligibile, toate cifrele utilizate sunt luate în considerare înainte de orice fel de deducere a impozitelor sau a altor taxe. Costurile eligibile trebuie să fie susținute prin documente justificative care trebuie să fie clare, specifice și contemporane cu faptele;
7. Intensitatea ajutorului nu trebuie să depășească 50 % din costurile eligibile;
8. Costurile eligibile sunt costurile serviciilor de consultanță furnizate de consultanți externi;
9. Serviciile în cauză nu sunt o activitate continuă sau periodică și nici nu sunt legate de costurile de exploatare obișnuite ale întreprinderii, cum ar fi serviciile de rutină de consultanță fiscală, serviciile juridice cu caracter periodic sau activitatea curentă de publicitate;
10. Valoarea maximă care poate fi acordată în baza schemei este de 2 milioane EUR/entitate care reprezintă sprijin pentru documentația tehnico-economică aferentă unui singur proiect de specializare inteligentă, în condițiile OUG nr. 88/2020. Pentru orice depășire a acestui prag sunt necesare notificarea și emiterea unei decizii de către Comisia Europeană, înainte de acordarea ajutorului de stat.

**CAPITOLUL IX. DURATA ȘI BUGETUL SCHEMEI**

**Art. 14**

Prezenta Schemă se aplică de la data publicării ei în Monitorul Oficial al României, Partea I, până la data de 31 decembrie 2022, plata ajutoarelor de stat și de minimis urmând a se efectua până la data de 31 decembrie 2022.

**Art. 15**

(1) Bugetul total estimat al schemei de ajutoare de stat si de minimis este de7.064.501,17 euro (FEDR+BS), din care 6.004.825,99 euro FEDR și 1.059.675,18 euro Buget de stat. Pentru conversiile valutare, în cadrul acestei scheme se va utiliza rata de schimb valutar inforeuro.

(2) Repartizarea anuală, estimativă, pe tipuri de ajutoare, a bugetului schemei este următoarea:

|  |  |  |  |  |
| --- | --- | --- | --- | --- |
| **Anul** | **2020** | **2021** | **2022** | **Total** |
| **Ajutoare de minimis (euro)** | 0 | 3.050.964,54 | 3.955.164,25 | 7.006.128,79 |
| **Ajutoare de stat (euro)** | 0 | 14.593,1 | 43.779,28 | 58.372,38 |

(3) Numărul maxim estimat de beneficiari pentru componenta de minimis este de 63 iar pentru cea de ajutor de stat este 2.

**CAPITOLUL X. EFECTUL STIMULATIV**

**Art. 16**

Pentru ajutorul de stat se consideră că acesta are un efect stimulativ dacă beneficiarul acestuia prezintă administratorului Schemei o solicitare de sprijin scrisă înainte de demararea proiectului. Solicitarea de sprijin conține cel puțin următoarele informații:

a) denumirea întreprinderii și dimensiunea acesteia;

b) descrierea proiectului, inclusiv data începerii și a încheierii acestuia;

c) locul de desfășurare a proiectului;

d) lista costurilor proiectului;

e) tipul de ajutor (grant) și valoarea finanțării publice necesare pentru proiect.

**CAPITOLUL XI. REGULA DE CUMUL**

**ART. 17**

(1) Ajutoarele de minimis acordate în conformitate cu prezenta schema pot fi cumulate cu ajutoarele de minimis acordate în conformitate cu Regulamentul (UE) nr. 360/2012 al Comisiei în limita plafonului stabilit în regulamentul respectiv. Acestea pot fi cumulate cu ajutoare de minimis acordate în conformitate cu alte regulamente de minimis în limita plafonului relevant prevăzut la art. 9, alin. (5), lit (a) din prezenta schema.

(2) Ajutoarele de minimis nu se cumulează cu ajutoarele de stat acordate pentru aceleași costuri eligibile sau cu ajutoarele de stat acordate pentru aceeași măsură de finanțare prin capital de risc dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice ale fiecărui caz de un regulament sau de o decizie de exceptare pe categorii adoptată de Comisie.

(3) Ajutoarele de minimis care nu se acordă pentru sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

**ART. 171**

(1) Ajutoarele cu costuri eligibile identificabile exceptate prin Regulamentul (UE) nr. 651/2014 pot fi cumulate cu:

a) orice alt ajutor de stat, atât timp cât măsurile respective vizează costuri eligibile identificabile diferite;

b) orice alt ajutor de stat, în legătură cu aceleași costuri eligibile, care se suprapun parțial sau integral, numai în cazul în care cumulul respectiv nu are drept rezultat depășirea celui mai ridicat nivel de intensitate a ajutorului sau a celui mai ridicat cuantum al ajutorului aplicabil ajutorului respectiv în temeiul Regulamentului (UE) nr. 651/2014.

(2) Ajutoarele de stat exceptate în temeiul schemei nu se cumulează cu niciun tip de ajutoare de minimis în raport cu aceleași costuri eligibile dacă un astfel de cumul ar conduce la o intensitate a ajutorului ce depășește pragul de 50%.

(3) Pentru a beneficia de ajutor de minimis în cadrul prezentei scheme, beneficiarul va da o declarație privind ajutoarele de minimis primite în acel an fiscal și în ultimii 2 ani fiscali, fie din surse ale statului sau ale autorităților locale, fie din surse europene. Obligativitatea aparține întreprinderilor între care există cel puțin una dintre relațiile enumerate la art. 9.

(4) Ajutorul de minimis va fi acordat după verificarea, de către administrator, a respectării condițiilor prevăzute în prezenta schemă.

**CAPITOLUL XII. PUBLICAREA ȘI INFORMAREA**

**Art. 18**

(1) Administratorul Schemei/ADR-urile asigură publicarea (i) ghidului care conține condiții suplimentare de selecție a solicitărilor de sprijin financiar compatibile cu prevederile prezentei scheme, și ulterior (ii) a listei proiectelor ce vor beneficia de finanțare pentru pregătirea documentațiilor, pe pagina de internet a fiecărei agenții pentru dezvoltare regională.

(2) Prezenta schemă de ajutoare de stat și de minimis pentru pregătirea portofoliului de proiecte destinat finanțării din fonduri externe nerambursabile, pentru perioada de programare 2021-2027 în domeniul specializării inteligente se publică în Monitorul Oficial al României, Partea I și pe pagina de internet [www.fonduri-ue.ro](http://www.fonduri-ue.ro).

**CAPITOLUL XIII. PROCEDURA DE IMPLEMENTARE A SCHEMEI DE AJUTOR DE STAT ȘI DE MINIMIS**

**Art. 19**

(1) Administratorul Schemei/ADR-urile selectează proiectele identificate în cadrul procesului de preselecție/procesului de descoperire antreprenoriala, având la bază ghidul elaborat la nivelul fiecărei agenții care va cuprinde condițiile de eligibilitate și condițiile suplimentare menționate la art. 9 alin. (3) și (4).

(2) Pentru a beneficia de ajutorul prevăzut de prezenta Schemă, beneficiarii ajutorului de stat/de minimis vor depune o solicitare de sprijin, împreună cu declarațiile de eligibilitate prevăzute în anexele nr. 1 și 2 la prezenta schemă.

(3) Administratorul Schemei/ADR-urile au obligația verificării respectării condițiilor de acordare a ajutoarelor de stat și de minimis și de eligibilitate prevăzute la cap. V și VI din prezenta schemă.

(4) În cazul în care solicitarea de sprijin financiar a fost selectata pentru finanțare în cadrul prezentei Scheme, administratorul Schemei/ADR-urile comunică în scris beneficiarului cuantumul maxim al ajutorului acordat, menționând tipul ajutorului de care va beneficia și Regulamentul european în baza căruia acesta s-a acordat și semnează contractele de acordare a sprijinului financiar cu beneficiarii ajutorului de stat/de minimis.

**CAPITOLUL XIV. REGULI PRIVIND TRANSPARENȚA, MONITORIZAREA ȘI RAPORTAREA**

**Art. 20**

(1) Pentru schema de ajutor de stat, furnizorul are obligația de a transmite în SANI fișa sintetică de informații aferentă schemei, în termen de 20 de zile lucrătoare de la adoptarea acesteia.

(2) Furnizorul ajutoarelor de stat și de minimis are obligația să transmită informațiile necesare pentru verificarea respectării prevederilor europene în domeniul ajutorului de stat/minimis, la solicitarea scrisă a Comisiei Europene sau a Consiliului Concurenței, în maximum 20 de zile lucrătoare.

(3) Furnizorul ajutoarelor de stat și de minimis are obligația de a transmite Consiliului Concurenței toate datele și informațiile necesare pentru monitorizarea ajutoarelor de stat și de minimis la nivel național, în formatul și în termenul prevăzute de Regulamentul privind procedurile de monitorizare a ajutoarelor de stat, pus în aplicare prin ordinul președintelui Consiliului Concurenței nr. 175/2007, precum și cu datele și informațiile necesare pentru întocmirea inventarului ajutoarelor de stat și de minimis și a rapoartelor și informărilor necesare îndeplinirii obligațiilor României în calitate de stat membru al Uniunii Europene.

(4) Furnizorul ajutoarelor de stat și de minimis monitorizează respectarea condițiilor de eligibilitate pe toată durata de derulare a Schemei, iar în situația în care constată nerespectarea acestor criterii, întreprinde toate demersurile necesare pentru recuperarea ajutorului acordat, inclusiv a dobânzilor aferente, calculate conform prevederilor legislației în vigoare.

(5) Furnizorul ajutoarelor de stat și de minimis păstrează evidențe detaliate privind ajutoarele de stat și de minimis acordate pe o durată de cel puțin 10 ani de la data la care ultima alocare specifică a fost acordată în baza Schemei. Aceste evidențe trebuie să conțină toate informațiile necesare pentru a demonstra respectarea condițiilor impuse de legislația comunitară în domeniul ajutoarelor de stat.

(6)Beneficiarul ajutorului de stat/minimis are obligația de a raporta furnizorului Schemei/administratorului Schemei toate datele și informațiile necesare pentru monitorizarea ajutorului de stat/minimis.

(7)Beneficiarul de ajutor de stat/minimis are obligația de a pune la dispoziția furnizorului și a administratorului Schemei, în formatul și în termenul solicitat de aceștia, toate datele și informațiile necesare în vederea îndeplinirii procedurilor de raportare și monitorizare ce cad în sarcina furnizorului, respectiv a administratorului schemei.

**Art. 21**

(1) Administratorul Schemei are obligația de a verifica (atât în etapa de selecție cât și în cea de contractare a proiectului) îndeplinirea tuturor condițiilor de eligibilitate din prezenta schemă.

(2) Înainte de primirea ajutorului, solicitantul trebuie să transmită administratorului Schemei o declarație pe propria răspundere cu privire la sprijinul financiar din fonduri publice primit pentru aceleași cheltuieli eligibile și alte documente necesare pentru verificarea respectării condițiilor de ajutor de stat/de minimis (bilanț/balanță, etc.).

(3) Verificarea condițiilor de eligibilitate ale beneficiarului de ajutor de schemă/de minimis și a cheltuielilor se realizează de administratorul Schemei/ADR-urile înainte de acordarea ajutorului de stat/de minimis, precum și pe parcursul implementării schemei.

**Art. 22**

Administratorul Schemei/ADR-urile are obligația de a înregistra în Registrul electronic al ajutoarelor de stat (RegAS) prezenta schemă, contractele de acordare a sprijinului financiar, plățile realizate, eventuale obligații de rambursare, precum și rambursările efective conform prevederilor din Ordinul președintelui Consiliului Concurenței nr. 437/2016 pentru punerea în aplicare a Regulamentului privind Registrul ajutoarelor de stat în termen de 7 zile lucrătoare de la data semnării contractelor de acordare a sprijinului financiar, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

**Art. 23**

Beneficiarul de ajutor de stat/minimis trebuie să păstreze timp de minimum 10 ani de la data la care a fost acordată ultima alocare specifică toate documentele referitoare la ajutorul de stat/minimis primit în cadrul Schemei. Această evidență trebuie să conțină informațiile necesare pentru a demonstra respectarea tuturor condițiilor impuse prin actul de acordare, cum sunt: datele de identificare a beneficiarului, durata, cheltuielile eligibile, valoarea, momentul și modalitatea acordării ajutorului, originea acestuia, durata, metoda de calcul al ajutoarelor acordate.

**Art. 24**

Schema de ajutor de stat și de minimis se publică integral pe pagina de internet a AM POAT (<https://www.fonduri-ue.ro/poat-2014>).

**CAPITOLUL XVI. RECUPERAREA AJUTOARELOR DE STAT ȘI DE MINIMIS**

**Art. 25**

(1) Recuperarea ajutoarelor de stat și de minimis se realizează de către furnizorul Schemei conform prevederilor Ordonanței de urgență a Guvernului nr. 77/2014, aprobată cu modificări și completări prin Legea nr. 20/2015, cu modificările și completările ulterioare și ale Regulamentului UE nr. 1589/2015.

(2) Ajutorul de stat sau de minimis care trebuie recuperat include și dobânda aferentă, datorată de la data plății până la data recuperării. Rata dobânzii aplicabile este cea stabilită potrivit prevederilor Regulamentul UE nr. 1589/2015.

(3) În vederea dispunerii stopării sau recuperării ajutoarelor de stat sau de minimis acordate, furnizorul măsurii de ajutor emite decizii, acestea având caracter de titlu executoriu. Furnizorul are obligația transmiterii la Consiliul Concurenței, spre informare, în termen de 5 zile lucrătoare de la adoptare, a deciziilor proprii prin care se dispune recuperarea ajutoarelor acordate.

**ANEXA nr. 1 la schemă**

**DECLARAȚIE**

**de eligibilitate pe propria răspundere**

**ajutor de minimis**

Subsemnatul(a) ....................... , identificat(ă) cu B.I./ C.I. seria ......nr...... , eliberat(ă) de ........ la data de.........., CNP............., cu domiciliul în localitatea............... str........nr.......... bl........ , sc....... , ap....... , sectorul/judetul ..................., în calitate de reprezentant legal al întreprinderii

.................................

Declar pe propria răspundere că activitățile pentru care solicit finanțarea fac/nu fac obiectul oricărui tip de finanțare publică în cadrul altor programe/subprograme.

DA |\_|

NU |\_|

Dacă da, completați tabelul următor:

|  |  |  |  |  |
| --- | --- | --- | --- | --- |
| Nr. Crt. | Anul acordării finanțării | Instituția finanțatoare | Programul în baza căruia a beneficiat de finanțare | Cuantumul finanțării acordate (euro) |
|  |  |  |  |  |
|  |  |  |  |  |

De asemenea declar pe propria răspundere că în ultimii 2 (doi) ani fiscali și în anul fiscal în curs, am/nu am beneficiat de ajutoare de stat pentru aceleași costuri eligibile pentru care solicitat finanțarea:

DA |\_|

NU |\_|

Dacă da, completați tabelul următor:

|  |  |  |  |  |
| --- | --- | --- | --- | --- |
| Nr. Crt. | Anul acordării ajutorului de stat | Instituția finanțatoare | Programul prin care s-a beneficiat de finanțare | Cuantumul finanțării acordate (euro) |
|  |  |  |  |  |
|  |  |  |  |  |

De asemenea, declar pe propria răspundere, că între întreprinderea solicitantă și alte întreprinderi există/nu există una din relațiile specificate la literele (a)-(d):

(a) întreprinderea deține majoritatea drepturilor de vot ale acționarilor sau ale asociaților unei alte întreprinderi/unor alte întreprinderi sau altă întreprindere deține majoritatea drepturilor de vot ale acționarilor sau ale asociaților întreprinderii solicitante:

DA |\_|

NU |\_|

Dacă da, specificați:....................

(b) întreprinderea are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi/unor alte întreprinderi sau altă întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale întreprinderii solicitante;

DA |\_|

NU |\_|

Dacă da, specificați:...................

(c) întreprinderea are dreptul de a exercita o influență dominantă asupra altei întreprinderi/unor alte întreprinderi în temeiul unui contract încheiat cu întreprinderea/întreprinderile în cauză sau în temeiul unei prevederi din contractul de societate sau din statutul acesteia/acestora sau altă întreprindere are dreptul de a exercita o influență dominantă asupra întreprinderii solicitante în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia:

DA |\_|

NU |\_|

Dacă da, specificați:...................

(d) întreprinderea solicitantă este acționar sau asociat al unei alte întreprinderi/unor alte întreprinderi și controlează singură, în baza unui acord cu alți acționari sau asociați ai acelei întreprinderi/acelor întreprinderi, majoritatea drepturilor de vot ale acționarilor sau ale asociaților întreprinderii/întreprinderilor respective sau o altă întreprindere care este actioner sau asociat al întreprinderii solicitante controlează singură, în baza unui acord cu alți acționari sau asociați ai întreprinderii solicitante, majoritatea drepturilor de vot ale acționarilor sau ale asociaților acesteia:

DA |\_|

NU |\_|

Dacă da, specificați:...................

Întreprinderile între care există una dintre relațiile la care se face referire la literele (a)-(d) sunt considerate întreprinderi unice și vor fi luate în calcul, împreună, în procesul de verificare a respectării regulii de minimis.

În consecință, declar pe propria răspundere că în ultimii 2 (doi) ani fiscali și în anul fiscal în curs, întreprinderea unică, așa cum a fost definită anterior, a/ nu a beneficiat de ajutoare de minimis:

DA |\_|

NU |\_|

Dacă da, completați tabelul următor, luând în considerare toate întreprinderile care constituie „întreprinderea unică”:

|  |  |  |  |  |  |
| --- | --- | --- | --- | --- | --- |
| Nr. Crt. | Data acordării ajutorului de minimis | Instituția finanțatoare | Întreprinderea beneficiară | Programul în baza căruia a beneficiat de finanțare | Cuantumul ajutorului acordat (euro)\*) |
|  |  |  |  |  |  |
|  |  |  |  |  |  |
| TOTAL AJUTOR DE MINIMIS PRIMIT | | | | | |

**PRECIZARE:**

\*) a) În cazul fuziunilor sau al achizițiilor, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziție rămân legal acordate.

b) În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte.

Prezenta declarație este elaborată în conformitate cu prevederile Regulamentului UE nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, publicat în Jurnalul Oficial al UE L 352/1/24.12.2013.

Înțeleg că orice omisiune sau incorectitudine în prezentarea informațiilor în scopul de a obține avantaje pecuniare este pedepsită conform legii. Cunoscând că falsul în declarații este pedepsit în conformitate cu Codul Penal, declar pe propria răspundere că datele din această declarație sunt conforme cu realitatea.

Numele și prenumele

Funcția

Semnătura și ștampila solicitantului

Data semnării

**Anexa nr. 2 la schemă**

**DECLARAȚIE**

**de eligibilitate pe propria răspundere**

**ajutor de stat**

**1. Date de identificare a solicitantului**

Numele sau denumirea întreprinderii ………………………………………………………………………………………

Adresa (domiciliul sau sediul social) ………………………………………………………………………..codul poștal

………………………......Telefon………………….…………………………, Fax…………………………………………………,

E‐mail …………………………………………………………

Data înregistrării întreprinderii…………………………………………………………………………………………………

Nr. de înmatriculare la oficiul registrului comerțului……………………………………………………………..

Codul de identificare fiscală……………………………………………………………………………………………………….

Codul IBAN în care se solicită transferarea alocației specifice individuale (lei)…………………….

……………………………………………………………………………………………….., deschis la Trezoreria…………….

………………………………………………………………………….

Forma juridică…………………………………………………………………………………

Capitalul social ………………………………………………………………………………. lei, deținut de:

‐ persoane fizice: ……………………………………… %;

‐ microîntreprindere: ………………………………………………..%.

Obiectul principal de activitate ……………………………………………………………………………………………….

Cod CAEN ……………………………………………………………………

Obiectul secundar de activitate[[2]](#footnote-2) ………………………………………………………………………………………………

Cod CAEN ……………………………………………………………………

Numărul mediu scriptic anual de personal (în anul fiscal anterior)………………………………………..

Cifra de afaceri (conform ultimei situații financiare anuale)…………………………………………… lei

Valoarea activelor totale (conform ultimei situații financiare anuale)[[3]](#footnote-3)…………………………… lei

**2. Date privind ajutoarele de stat**

A beneficiat de alte tipuri de ajutor de stat, indiferent dacă ajutoarele provin din fonduri naționale sau comunitare, după cum urmează:

- ajutoare de stat primite în cadrul unor scheme de ajutor pentru aceleași costuri eligibile cu cele menționate în prezenta schemă:

|  |  |  |  |  |  |  |
| --- | --- | --- | --- | --- | --- | --- |
|  | | | | | | Lei |
| Nr. Crt. | Data acordării ajutorului de stat (an/lună/zi) | Costurile eligibile care au făcut obiectul ajutorului de stat | Forma ajutorului de stat | Furnizorul ajutorului de stat | Sursa  și actul normativ în baza căruia a beneficiat de finanțare | Suma acordată |
|  |  |  |  |  |  |  |
|  |  |  |  |  |  |  |

Societatea declară că prin cumulul ajutoarelor de stat de mai sus cu cele acordate în cadrul prezentei scheme pentru aceleași costuri eligibile nu se depășește plafonul de 50% din costurile eligibile, asa cum este prevăzut de schema de ajutor de stat.

**3. Încadrarea/Neîncadrarea în întreprindere în dificultate**

Definiție **„întreprindere în dificultate”**:

Conform Regulamentului (UE) nr. 651/2014 al Comisiei de declarare a anumitor categorii de ajutoare compatibile cu piața internă în aplicarea articolelor 107 și 108 din tratat o întreprindere în dificultate înseamnă o întreprindere care se află în cel puțin una din situațiile următoare:

a) În cazul unei societăți comerciale cu răspundere limitată (alta decât un IMM care există de mai puțin trei ani), atunci când mai mult de jumătate din capitalul său social subscris a dispărut din cauza pierderilor acumulate. Această situație survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societății) conduce la un rezultat negativ care depășește jumătate din capitalul social subscris. În sensul acestei dispoziții, „societate cu răspundere limitată” se referă în special la tipurile de societăți menționate în anexa I la Directiva 2013/34/UE[[4]](#footnote-4), iar „capital social” include, dacă este cazul, orice capital suplimentar.

Întreprinderea este în situatia de mai sus?

Da |\_|

Nu |\_|

Nu este cazul |\_|

b) În cazul unei societăți comerciale în care cel puțin unii dintre asociați au răspundere nelimitată pentru creanțele societății (alta decât un IMM care există de mai puțin trei ani), atunci când mai mult de jumătate din capitalul propriu așa cum reiese din contabilitatea societății a dispărut din cauza pierderilor acumulate.

În sensul prezentei dispoziții, „o societate comercială în care cel puțin unii dintre asociați au răspundere nelimitată pentru creanțele societății” se referă în special la acele tipuri de societăți menționate în anexa II la Directiva 2013/34/UE.

Intreprinderea este în situatia de mai sus?

Da |\_|

Nu |\_|

Nu este cazul |\_|

c) Atunci când întreprinderea face obiectul unei proceduri colective de insolvență sau îndeplinește criteriile prevăzute de legislația națională pentru inițierea unei proceduri colective de insolvență la cererea creditorilor săi.

Intreprinderea este în situatia de mai sus?

Da |\_|

Nu |\_|

d) Atunci când întreprinderea a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare.

Intreprinderea este în situația de mai sus?

Da |\_|

Nu |\_|

Nu este cazul |\_|

e) În cazul unei întreprinderi care nu este un IMM, atunci când, în ultimii doi ani:

e1) raportul datorii totale/capitaluri proprii al întreprinderii este mai mare de 7,5; și e2) capacitatea de acoperire a dobânzilor calculată pe baza EBITDA se situează sub valoarea 1,0

Intreprinderea este în situatia de mai sus?

Da |\_|

Nu |\_|

Nu este cazul |\_|

**4. Date de identificare a reprezentantului legal**

Subsemnatul (a), ……………………………………………………………, identificat (ă) cu B.I./C.I. seria …………………..nr………………………………………….., eliberat (ă) de …………………………………………………… la data de ……………….…………………….., cu domiciliul în localitatea ……………………………………………………, str……………………………………………………….nr………………, bl. …………, sc……………, ap……………., sectorul/județul ……………………………………………, funcția …………………………………………., în calitate de reprezentant legal al întreprinderii ……………………………………………………., declar pe propria răspundere că  toate informațiile furnizate  și consemnate în prezenta declarație sunt corecte  și complete.

Înțeleg că orice omisiune sau incorectitudine în prezentarea informațiilor în scopul de a obține avantaje pecuniare este pedepsită conform legii. Cunoscând că falsul în declarații este pedepsit în conformitate cu Codul Penal, declar pe propria răspundere că datele din această declarație sunt conforme cu realitatea.

Numele ……………………………………………………

Funcția…………………………………………………….

Semnătura autorizată[[5]](#footnote-5) ………………………………………………….

Data semnării……………………………………….

**Anexa la declarație**

**Metodologia de verificare „întreprindere[[6]](#footnote-6) în dificultate”**

Metodologia de verificare - „întreprindere în dificultate” are în vedere:

**Documentul** – Situațiile financiare anuale complete, încheiate pentru anul N, precedent depunerii Solicitării de sprijin (conform cu Normele de închidere a exercițiului financiar), aprobate și depuse la administrațiile fiscale din raza teritorială unde întreprinderea are domiciliul fiscal.

Calculul de la **litera a)** din declarație se aplică întreprinderilor cu răspundere limitată (SRL, SA, SCA)

Algoritmul nu se aplică IMM-urilor[[7]](#footnote-7) care sunt înregistrate la Registrul Comerțului de mai puțin de 3 ani[[8]](#footnote-8) și nici celor care nu întocmesc bilanț contabil.

Pierderi de capital (rezultatul negativ obținut în urma deducerii pierderilor) = (Prime de capital + Rezerve din reevaluare + Rezerve)+(Rezultatul reportat + Rezultatul exercițiului financiar)

Rezultatul acumulat = (+/ –) Rezultatul reportat (Profit\* sau Pierdere\*\* reportată) + (+/-) Rezultatul exercițiului financiar (Profit\* sau Pierdere\*\* exercițiu financiar)

Întreprinderea care nu înregistrează pierderi acumulate, nu este în dificultate, respectiv când, Pierderea de capital (rezultatul obținut în urma deducerii pierderilor) > 0.

**Întreprinderea NU este în dificultate** dacă:

Pierderile de capital (rezultatul negativ obținut în urma deducerii pierderilor) în valoare absolută ≤ 50% x Capital social subscris și vărsat

**Întreprinderea este în dificultate** dacă:

Pierderile de capital (rezultatul negativ obținut în urma deducerii pierderilor) în valoare absolută > 50% x Capital social subscris și vărsat.

*Completați datele din exemplu cu datele din SITUAȚIILE FINANCIARE aferente întreprinderii pe care o reprezentați și concluzionați cu* ***DA/NU*** *în ultimul rând al tabelului și bifați corespunzător la situația a):*

\*Din Profitul reportat și din Profitul exercițiului curent se ia în calcul numai partea care conform Hotărârii asociatului unic/adunării generale a acționarilor (AGA) a fost repartizată pentru acoperirea pierderii și/sau majorarea rezervelor

\*\*Pierderile se iau în calcul cu semnul minus

|  |  |  |  |
| --- | --- | --- | --- |
|  |  | Exemplu | Datele întreprinderii |
| 1 | \*Profitul reportat repartizat pentru acoperirea pierderii si/sau majorarea rezervelor, conform Hotărârii asociatului unic/AGA | 0 |  |
| 2 | \*\*Pierderea reportată (SD ct. 117) | 300 |  |
| 3 | \*Profitul exercițiului financiar repartizat pentru acoperirea pierderii si/sau majorarea rezervelor, conform Hotărârii asociatului unic/AGA | 0 |  |
| 4 | \*\*Pierderea exercițiului financiar (SD ct. 121) | 100 |  |
| 5 | Rezultatul acumulat (pierdere acumulată) | -300 -100=- 400 |  |
| Rezultatul acumulat pozitiv |  |  |

Dacă Rezultatul acumulat < 0 (există Pierdere acumulată), atunci se calculează:

|  |  |  |  |  |  |
| --- | --- | --- | --- | --- | --- |
| 6 | Capital social subscris și vărsat ct. 1012 | 1000 | |  | |
| 7 | Prime de capital ct. 104 | 0 | |  | |
| 8 | Rezerve din reevaluare ct. 105 | 0 | |  | |
| 9 | Rezerve ct. 106 | 300 | |  | |
| 10 | Total Prime și Rezerve ( rd.10=rd.7+rd.8+rd.9) | 300 | |  | |
| 11 | Pierderi de capital (rezultatul obținut în urma deducerii pierderilor) = Total Prime și Rezerve + Pierderea acumulată | 300 - 400 =  - 100 | |  | |
| 12 | 50% capital social subscris și vărsat (rd.12=50%\*rd.6) | 100 | |  | |
| Pierderile de capital (rezultatul negativ în valoare absolută) DEPASESC jumătate din Capitalul Social Subscris ? | | 100 < 500 | |  | |
| ****Da |  Nu | ****Da | ****Nu |

**Litera b) din declarație**

Calculul se aplică societăților de tipul SNC, SCS. Algoritmul nu se aplică IMM-urilor[[9]](#footnote-9) care sunt înregistrate la Registrul Comerțului de mai puțin de 3 ani și nici celor care nu întocmesc bilanț contabil.

**Întreprinderea Nu este în dificultate** dacă condiția de mai jos este îndeplinită:

Capitalurilor Proprii Totale N > 50% \* Capitalurile Proprii Totale N-1

**Întreprinderea este în dificultate** dacă condiția de mai jos este îndeplinită

Capitalurilor Proprii Totale N < 50% \* Capitalurile Proprii Totale N-1

|  |  |  |
| --- | --- | --- |
| 1 | CPTN (Capitaluri proprii totale N ) |  |
| 2 | CPTN-1 (Capitaluri proprii totale N-1 ) |  |
| 3 | CPTN > 50% \* CPTN-1 | DA **** NU **** |

**Litera c) din declarație**

Pentru toate tipurile de întreprinderi se verifică Certificatul constatator eliberat de Registrul Comerțului pentru a se identifica eventuale decizii de insolvență și se verifică Buletinul procedurilor de insolvență pe site-ul Ministerului Justiției – Oficiul Național al Registrului Comerțului <https://portal.onrc.ro/ONRCPortalWeb/ONRCPortal.portal>.

**Litera d) din declarație**

Se consultă pagina web a Consiliului Concurenței http://www.renascc.eu pentru a se identifica eventuale decizii de autorizare a unor ajutoare de salvare – restructurare (ajutoare individuale sau scheme de ajutor de salvare –restructurare) și aplicația informatică Registrul Ajutoarelor de Stat din România (din momentul în care acestea devin operabile).

**Litera e) din declarație**

Calculul se aplică unei întreprinderi care nu este un IMM (întreprindere mare).

Întreprinderea **Nu este în dificultate** dacă unul din indicatorii de mai jos, este îndeplinit în oricare din ultimele două exerciții financiare

0≤Datorii totale/Capitaluri proprii totale ≤7,5 sau

EBITDA/cheltuieli cu dobânzile ≥ 1

**Întreprinderea este în dificultate** dacă în fiecare din ultimele două exerciții financiare condițiile 0> e1N>7,5 și e2N<1 ȘI

0>e1N-1>7,5 și e2N-1<1 sunt cumulativ îndeplinite în ultimii doi ani.

e1 =Datorii totale/Capitaluri proprii totale

e2= EBITDA/Cheltuieli cu dobânzile

Datorii totale = Datorii care trebuie plătite într-o perioadă de până la un an + Datorii care trebuie plătite într-o perioadă de peste un an,

EBITDA = (+)Profit net/(-)Pierdere neta + Cheltuieli cu impozitul pe profit + Cheltuieli cu dobânzile + Cheltuieli cu amortizarea

Menționați explicit valorile care sunt folosite în calculul de la lit. e) din declarație, bifați corespunzător pentru condițiile e1) e2)

|  |  |  |  |
| --- | --- | --- | --- |
|  |  | N | N-1 |
| 1 | Datorii care trebuie plătite pe o perioadă de până la un an |  |  |
| 2 | Datorii care trebuie plătite pe o perioadă mai mare de un an |  |  |
| 3 | Datorii totale (rd.3=rd.1+rd.2) |  |  |
| 4 | Capitaluri proprii totale |  |  |
| e1) | Raportul rd.3/rd.4 aferent anului N, respectiv anului N-1  Datorii totale/Capitaluri proprii totale (e1N, respectiv e1N-1) |  |  |
| 0≤Datorii totale/Capitaluri proprii totale ≤7,5 | **** da **** nu | **** da **** nu |
| 5 | Profit net N/Pierderea netă |  |  |
| 6 | Cheltuieli cu impozitul pe profit |  |  |
| 7 | Cheltuieli cu dobânzile |  |  |
| 8 | Cheltuieli cu amortizarea |  |  |
| 9 | EBITDA = (+)Profit net /(-) Pierderea netă + Cheltuieli cu impozitul pe profit + Cheltuieli cu dobânzile + Cheltuieli cu amortizarea |  |  |
| e2) | Raportul rd.9/rd.7 aferent anului N, respectiv anului N-1  EBITDA/Cheltuieli cu dobânzile (e2N ,respectiv e2 N-1) |  |  |
| EBITDA/cheltuieli cu dobânzile ≥ 1 | **** Da **** Nu | **** Da **** Nu |

Dacă valoarea Cheltuielile cu dobânzile aferente anului N si/sau valoarea Cheltuielile cu dobânzile aferente anului N-1 este zero pentru calculul indicatorului EBITDA/cheltuieli cu dobânzile se ia în considerare cifra 0,1.

1. Ajutoarele de stat care depășesc 2 milioane euro pe proiect se vor acorda individual, în urma notificării la Comisia Europeană. [↑](#footnote-ref-1)
2. Se completează dacă finanţarea se solicită pentru unul dintre obiectivele secundare de activitate. [↑](#footnote-ref-2)
3. Activele totale sunt elemente patrimoniale (bunurile întreprinderii) formate din: active imobilizate (fixe), active circulante şi financiare. [↑](#footnote-ref-3)
4. Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului. [↑](#footnote-ref-4)
5. Toate declaraţiile depuse pentru această schemă vor fi semnate de aceeaşi persoană  autorizată să  reprezinte legal întreprinderea. [↑](#footnote-ref-5)
6. Formele asociative enumerate la categoriile de beneficiari eligibili din Ghidul solicitantului sunt asimilate unei întreprinderi. [↑](#footnote-ref-6)
7. Un IMM care există de mai puțin de trei ani nu va fi considerat a se afla în dificultate, cu excepția cazului în care aceasta face obiectul unei proceduri colective de insolvență sau îndeplinește criteriile prevăzute de legislația națională pentru inițierea unei proceduri colective de insolvență la cererea creditorilor săi. (art. 24 lit. b) din Comunicarea CE privind Orientări privind ajutoarele de stat pentru salvarea și restructurarea întreprinderilor nefinanciare aflate în dificultate (2014/C 249/01); această prevedere se aplică regulamentelor și comunicărilor în domeniul ajutoarelor de stat și în alte domenii care interzic întreprinderilor aflate în dificultate să primească ajutor). [↑](#footnote-ref-7)
8. de mai puțin de 3 ani, de la data înregistrării în Registrul Comerțului la data depunerii Solicitării de sprijin.. [↑](#footnote-ref-8)
9. Un IMM care există de mai puțin de trei ani nu va fi considerat a se afla în dificultate, cu excepția cazului în care aceasta face obiectul unei proceduri colective de insolvență sau îndeplinește criteriile prevăzute de legislația națională pentru inițierea unei proceduri colective de insolvență la cererea creditorilor săi. (art. 24 lit. b) din Comunicarea CE privind Orientări privind ajutoarele de stat pentru salvarea și restructurarea întreprinderilor nefinanciare aflate în dificultate (2014/C 249/01); această prevedere se aplică regulamentelor și comunicărilor în domeniul ajutoarelor de stat și în alte domenii care interzic întreprinderilor aflate în dificultate să primească ajutor). [↑](#footnote-ref-9)